ΓΡΑΠΤΗ ΕΡΩΤΗΣΗ E-1635/96 υποβολή: Annemarie Kuhn (PSE) προς την Επιτροπή (24 Iουνίου 1996)

Θέμα: Χρησιμοποίηση χρωστικών ουσιών ΑΖΟ για τη βαφή ενδυμάτων

Στην Ομοσπονδιακή Δημοκρατία της Γερμανίας, με τον δεύτερο κανονισμό που τροποποιεί τον κανονισμό σχετικά με τα αγαθά πρώτης ανάγκης, απαγορεύθηκε η χρησιμοποίηση ορισμένων χρωστικών ουσιών ΑΖΟ, καθώς και η εισαγωγή και εμπορία ειδών πρώτης ανάγκης, ιδιαίτερα ενδυμάτων, που έχου βαφεί με αυτές τις χρωστικές ουσίες. Μέχρι σήμερα, σε κανένα άλλο κράτος μέλος της ΕΕ, δεν έχει θεσπισθεί παρόμοια απαγορευτική διάταξη.

Πόσο υψηλός είναι ο κίνδυνος, κατά τις εκτιμήσεις της Επιτροπής, προσβολής από καρκίνο για τους εργαζόμενους που έρχονται σε επαφή με ορισμένες χρωστικές ουσίες ΑΖΟ, οι οποίες ενδέχεται κατά την αναπαραγωγική ή ενζυματική διάσπαση να παραγάγουν ουσίες καρκινογόνες της κατηγορίας 1 ή 2 σύμφωνα με την Οδηγία 67/548/ΕΟΚ ((ΕΕ 196 της 16.08.1967, σελ. 1. ));

Θεωρείται απαραίτητη η απαγόρευση της χρησιμοποίησης των εν λόγω χρωστικών ουσιών για την αποφυγή των επικίνδυνων για την υγεία συνεπειών;

Στο πλαίσιο μιας προληπτικής πολιτικής θεωρείται περιττή η απαγόρευση της χρησιμοποίησης αυτών των χρωστικών ουσιών για τη βαφή ειδών ένδυσης και άλλων αγαθών πρώτης ανάγκης που πρόκειται να έλθουν για αρκετό χρονικό διάστημα σε επαφή με το ανθρώπινο σώμα;

Στο πλαίσιο μιας προληπτικής πολιτικής θεωρείται περιττή η απαγόρευση της εισαγωγής και εμπορίας ειδών πρώτης ανάγκης που έχουν βαφεί με τέτοιες χρωστικές ουσίες και πρόκειται να έλθουν για αρκετό χρονικό διάστημα σε επαφή με το ανθρώπινο σώμα;

Πότε προτίθεται η Επιτροπή να αναλάβει δράση σχετικά με το ζήτημα αυτό;

Απάντηση του κ. Bangemann εξ ονόματος της Επιτροπής (29 Ιουλίου 1996)

Η Επιτροπή έχει ενημερωθεί σχετικά με το γερμανικό κανονισμό που αφορά τα αζωχρώματα και τα πιγμένα καθώς και τα είδη κλωστοϋφαντουργίας και τα δερμάτινα είδη που έχουν βαφεί με τις ουσίες αυτές. Επίσης, οι αρχές των Κάτω Χωρών έχουν κοινοποιήσει στην Επιτροπή σχέδιο νόμου για τα αζωχρώματα και τα προϊόντα που έχουν βαφεί με αζωχρώματα. Με πρόσφατες επιστολές τους, εξάλλου, οι γερμανικές αρχές και φορείς της ευρωπαϊκής βιομηχανίας κλωστοϋφαντουργικών προϊόντων κάλεσαν την Επιτροπή να προτείνει κοινοτικά μέτρα για την εναρμόνιση των κανόνων που ισχύουν στο σχετικό τομέα. Στο πλαίσιο αυτό, η Επιτροπή πρόκειται να δρομολογήσει μελέτη με θέμα τους κινδύνους που ενδέχεται να προκαλέσουν οι εν λόγω βαφές, να προβεί σε ανάλυση των πλεονεκτημάτων και μειονεκτημάτων και να εξετάσει τις επιπτώσεις μιας ενδεχόμενης απαγόρευσης των βαφών αυτών στην εσωτερική αγορά. Το ενδεχόμενο της απαγόρευσης θα εξεταστεί σ'αυτή τη βάση μαζί με τα κράτη μέλη.

Η παραγωγή των εν λόγω ουσιών έχει μεταφερθεί σε τρίτες χώρες. Ως εκ τούτου, η εισαγωγή τους πρέπει να θεωρείται ως πρόβλημα για τους καταναλωτές και όχι για τους εργαζόμενους.

Η Επιτροπή δεν διαθέτει στοιχεία σχετικά με τους ουσιαστικούς κινδύνους που διατρέχουν οι εργαζόμενοι οι οποίοι εκτίθενται σε αζωχρώματα δυνάμενα να διασπαστούν σε καρκινογόνες ουσίες. Έχει υπόψη της όμως τους σοβαρούς κινδύνους που συνεπάγεται η έκθεση σε ορισμένα προϊόντα διάσπασης των αζωχρωμάτων τα οποία ενδέχεται να είναι αρωματικές αμίνες. Η έκθεση σε ορισμένες αρωματικές αμίνες ενέχει σοβαρούς κινδύνους για την υγεία και την ασφάλεια, και, ως εκ τούτου, η οδηγία 88/364/ΕΟΚ ((ΕΕ αριθ. L 179, της 9.7.1988. )) του Συμβουλίου απαγορεύει τη χρήση ορισμένων ειδικών παραγόντων καθώς και ορισμένες δραστηριότητες δεδομένου ότι τα προληπτικά μέτρα δεν επαρκούν για να εξασφαλίσουν ικανοποιητικό επίπεδο προστασίας της υγείας και ασφάλειας των εργαζομένων. Στο παράρτημα της οδηγίας αυτής αναφέρονται εν προκειμένω η 2-ναφθυλαμίνη και τα άλατά της, το 4-αμινοδυφαινύλιο και τα άλατά του και η βενζιδίνη και τα άλατά της.

Πέραν τούτου, πριν από μερικές εβδομάδες η επιτροπή για την προσαρμογή στην τεχνική πρόοδο κατέταξε ομόφωνα τα αζωχρώματα με βάση τη βενζιδίνη στις καρκινογόνες ουσίες της κατηγορίας 2 (22η προσαρμογή της οδηγίας 67/548/ΕΟΚ στην τεχνική πρόοδο). Κατά συνέπεια, οι χημικές αυτές ουσίες πρέπει να φέρουν προειδοποιητική επισήμανση με ένδειξη των καρκινογόνων ιδιοτήτων τους. Όλες οι ουσίες που ταξινομούνται ως καρκινογόνες της κατηγορίας 1 ή 2 εμπίπτουν στο πεδίο εφαρμογής της οδηγίας 90/394/ΕΟΚ ((ΕΕ αριθ. L 196, της 26.7.1990. )) που αφορά την έκθεση σε καρκινογόνους παράγοντες κατά την εργασία και οι διατάξεις της οδηγίας αυτής πρέπει να λαμβάνονται υπόψη για την προστασία της υγείας των εργαζομένων.